
JÁTÉKSZABÁLYZAT
„Rendelj ünnepi élményt!” – Stühmer B2B nyereményjáték
	Játékidőszak
	2026. szeptember 1. 00:00 – december 11. 23:59

	Sorsolás
	2026. december 15. 11:00



1. A Játék szervezője és lebonyolítója
A „Rendelj ünnepi élményt!” elnevezésű promóciós nyereményjáték (a továbbiakban: Játék) szervezője a STÜHMER Kft. (székhely: 3397 Maklár, Stühmer Frigyes utca 1.; cégjegyzékszám: 10-09-026255; adószám: 13389507-2-10; képviseli: Csóll Péter ügyvezető; e-mail: stuhmer@stuhmer.hu; a továbbiakban: Szervező).
A Játék lebonyolítója az ARMADILLO DESIGN Kereskedelmi és Szolgáltató Kft. (székhely: 1043 Budapest, Csányi László utca 27.; telephely: 1138 Budapest, Sólyatér utca 4/C, B lépcsőház, 9. emelet; cégjegyzékszám: 01-09-679169; adószám: 11838995-2-41; e-mail: info@armadillo.hu; a továbbiakban: Lebonyolító). A Lebonyolító végzi a regisztrációk adminisztratív ellenőrzését, a sorsolás lebonyolítását, jegyzőkönyvezését és a nyertes értesítését a Szervező megbízásából.
2. A Játék célja és időtartama
A Játék célja a Stühmer vállalati ajándék- és szaloncukor-kínálatának népszerűsítése, valamint a vállalati rendelések ösztönzése. A Játék 2026. szeptember 1. napján 00:00 órakor kezdődik, és 2026. december 11. napján 23:59 órakor zárul. A határidő után leadott rendelés vagy beküldött regisztráció nem vesz részt a sorsolásban.
3. Részvételre jogosultak
A Játékban Magyarországon nyilvántartásba vett vállalkozások és egyéni vállalkozók vehetnek részt. A regisztrációt a Résztvevő nevében eljárni jogosult, 18. életévét betöltött természetes személy végzi. Magánszemélyek a Játékban nem vehetnek részt.
Nem vehetnek részt a Szervező, a Lebonyolító, a Textúra étterem, valamint a Játék előkészítésében vagy lebonyolításában közreműködő további vállalkozások munkavállalói, vezető tisztségviselői és megbízottai, továbbá ezek közeli hozzátartozói.
4. A részvétel feltételei és mechanikája
A részvételhez a Résztvevőnek az alábbi lépéseket kell teljesítenie:
1. A Játék időtartama alatt vállalati Stühmer-rendelést ad le a cegajandek.stuhmer.hu oldalon vagy a Stühmer B2B értékesítési csatornáján keresztül.
2. A regisztrációval vállalja, hogy nyertessége esetén a nyertes vállalkozás neve a Játékkal és a Nyeremény átadásával összefüggő kommunikációban megjelenhet, továbbá tudomásul veszi, hogy a Nyeremény átadásáról és igénybevételéről fénykép- és videófelvétel készülhet. A felvételeken szereplő természetes személyek nevének, képmásának vagy hangjának kommunikációs célú felhasználására kizárólag az érintettek külön hozzájárulása alapján kerülhet sor.
3. A B2B landing nyereményjáték-regisztrációs űrlapját a Játék zárásáig hiánytalanul kitölti, megadva a cég nevét, adószámát, a kapcsolattartó nevét, e-mail-címét és telefonszámát, valamint a rendelés azonosítóját.
4. Elfogadja a jelen Játékszabályzatot, és tudomásul veszi a külön adatkezelési tájékoztatót.
Minden, a fenti feltételeknek megfelelő külön rendelés egy részvételi jogosultságot jelent. Ugyanaz a rendelés csak egyszer regisztrálható. Egy vállalkozás több, egymástól különálló, megfelelő rendelésével több részvételi jogosultságot szerezhet.
A rendelés akkor érvényes, ha azt a Szervező visszaigazolta, a rendelés ellenértéke legkésőbb a sorsolásig kiegyenlítésre került, és a rendelést nem mondták le. Lemondott, visszatérített, ki nem fizetett vagy nem azonosítható rendeléshez kapcsolódó regisztráció érvénytelen.
5. Érvényes pályázat és kizárás
Érvényes az a regisztráció, amely a Játék időtartamán belül érkezik, valós és hiánytalan adatokat tartalmaz, és igazolható, a részvételi feltételeknek megfelelő rendeléshez kapcsolódik. A Szervező és a Lebonyolító jogosult a megadott adatok és a rendelési jogosultság ellenőrzésére.
Kizárható a Játékból az a Résztvevő, aki valótlan vagy más személyhez tartozó adatot ad meg; ugyanazt a rendelést többször regisztrálja; automatizált vagy tisztességtelen módszert alkalmaz; illetve a jelen Szabályzat rendelkezéseit megsérti. Hiányos adat esetén a Lebonyolító egy alkalommal, 2 munkanapos határidővel hiánypótlásra szólíthatja fel a Résztvevőt.
6. A Nyeremény
[bookmark: _GoBack]A Játékban egy főnyeremény kerül kisorsolásra: a nyertes vállalkozás legfeljebb 10 munkatársa számára biztosított, többfogásos prémium gasztronómiai élmény a Michelin-csillagos Textúra étteremben, Sárközi Ákos személyes köszöntésével és meet & greet alkalommal, közös fotózási lehetőséggel.
A vacsora időpontját a nyertes, a Szervező és a Textúra étterem közösen egyezteti. A Nyereményt 2027. május 31-ig kell igénybe venni. A Nyeremény nem váltható készpénzre és más vállalkozásra nem ruházható át. A Nyereményhez közvetlenül kapcsolódó, jogszabály szerint a Szervezőt terhelő közterheket a Szervező viseli. A helyszínre utazás, parkolás, szállás, valamint a nyeremény részét nem képező fogyasztás és egyéb többletköltség a nyertest terheli.
7. A sorsolás
A sorsolás időpontja 2026. december 15. 11:00 óra, helyszíne a Lebonyolító telephelye. A Lebonyolító az érvényes regisztrációk közül számítógépes véletlenszám-generátor alkalmazásával egy nyertest és három pótnyertest sorsol. A sorsolás nem nyilvános; azon legalább háromtagú sorsolási bizottság vesz részt, és az eseményről jegyzőkönyv készül.
8. Értesítés és eredményhirdetés
A Lebonyolító a nyertest a sorsolást követő 2 munkanapon belül a regisztrációkor megadott e-mail-címen és telefonon értesíti. A nyertesnek az értesítéstől számított 3 munkanapon belül vissza kell igazolnia a Nyeremény elfogadását és igazolnia kell a részvételi jogosultságát. Ennek elmaradása esetén a soron következő pótnyertes válik jogosulttá.
A Szervező a nyertes vállalkozás nevét legkésőbb 2026. december 22-ig a B2B landing oldalon közzéteszi, és azt a Játékkal, valamint a Nyeremény átadásával összefüggő kommunikációban megjelenítheti. A nyertes vállalkozás nevének ilyen célú közzététele és felhasználása a Játékban való részvétel feltétele. A nyertes vállalkozás munkatársainak neve, képmása vagy hangja kizárólag az érintett természetes személy külön, önkéntes hozzájárulása alapján használható fel kommunikációs célra.
9. Adatkezelés
A személyes adatok adatkezelője a Szervező; a Lebonyolító a Játék lebonyolításával összefüggésben adatfeldolgozóként jár el. Az adatkezelés célja a regisztrációk fogadása és ellenőrzése, a sorsolás, a nyertes értesítése és a Nyeremény átadása. A részletes feltételeket a regisztrációs űrlap mellett elérhető külön adatkezelési tájékoztató tartalmazza.
A Játékban való részvétel nem tehető marketingcélú hozzájárulás függvényévé. Hírlevél vagy egyéb reklámcélú megkeresés csak külön, önkéntes és visszavonható hozzájárulás alapján küldhető.
10. Felelősség és technikai feltételek
A Szervező és a Lebonyolító nem felel a Résztvevő érdekkörében felmerülő internetkapcsolati, informatikai vagy kézbesítési hibáért, illetve a hibásan megadott adatokból eredő következményekért. A Szervező elháríthatatlan külső körülmény esetén jogosult a Játékot módosítani, felfüggeszteni vagy megszüntetni; a változásról a Játék felületén tájékoztatást tesz közzé.
11. Kapcsolat és panaszkezelés
A Játékkal kapcsolatos kérdés vagy panasz az info@armadillo.hu e-mail-címre, „Stühmer B2B nyereményjáték” tárggyal küldhető. A Lebonyolító a beérkezett megkereséseket 10 munkanapon belül megvizsgálja, és szükség esetén a Szervező bevonásával megválaszolja.
12. Záró rendelkezések
A Játékban való részvétellel a Résztvevő kijelenti, hogy a jelen Szabályzatot megismerte és elfogadja. A Szabályzat és a külön adatkezelési tájékoztató a Játék teljes időtartama alatt a B2B landing oldalon érhető el. A jelen Szabályzatban nem rendezett kérdésekre a magyar jog rendelkezései irányadók.

